ΚΟΙΝΗ ΘΕΣΗ (ΕΚ) αριθ. 29/2002

που καθορίστηκε από το Συμβούλιο στις 14 Φεβρουαρίου 2002

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα

(2002/C 113 E/06)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Η οδηγία 76/768/ΕΟΚ του Συμβουλίου(4) εναρμόνισε συνολικά τις εθνικές νομοθετικές διατάξεις που αφορούν τα καλλυντικά προϊόντα και έχει, ως κύριο στόχο της, την προστασία της δημόσιας υγείας. Για το σκοπό αυτό, εξακολουθεί να είναι απαραίτητο να διεξάγονται ορισμένες τοξικολογικές δοκιμές ώστε να εξασφαλίζεται ότι τα προϊόντα αυτά είναι ασφαλή.

(2) Στη συνθήκη για την ίδρυση της Ευρωπαϊκής Κοινότητας προσαρτήθηκε, με τη συνθήκη του Άμστερνταμ, πρωτόκολλο για την προστασία και την καλή διαβίωση των ζώων, βάσει του οποίου η Κοινότητα και τα κράτη μέλη πρέπει να λαμβάνουν πλήρως υπόψη, όταν εφαρμόζουν τις κοινοτικές πολιτικές, ιδίως στον τομέα της εσωτερικής αγοράς, τις απαιτήσεις καλής διαβίωσης των ζώων.

(3) Η οδηγία 86/609/ΕΟΚ, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς(5) καθιέρωσε κοινούς κανόνες σχετικά με τη χρησιμοποίηση των ζώων για πειραματικούς σκοπούς στην Κοινότητα και καθόρισε τις προϋποθέσεις υπό τις οποίες πρέπει να πραγματοποιούνται αυτά τα πειράματα στο έδαφος των κρατών μελών. Ιδίως, το άρθρο 7 της οδηγίας αυτής, απαιτεί τα πειράματα στα ζώα να υποκαθίστανται από εναλλακτικές μεθόδους, εφόσον υφίστανται τέτοιες μέθοδοι και είναι επιστημονικά αποδεκτές. Προκειμένου να διευκολυνθεί η θέση σε εφαρμογή της διάταξης αυτής στον τομέα των καλλυντικών, έχουν προβλεφθεί ειδικές διατάξεις στην οδηγία 93/35/ΕΟΚ του Συμβουλίου(6) για την έκτη τροποποίηση της οδηγίας 76/768/ΕΟΚ. Οι διατάξεις αυτές, ωστόσο, λαμβάνουν υπόψη μόνο τις εναλλακτικές μεθόδους που δεν συνεπάγονται τη χρησιμοποίηση ζώων και δεν λαμβάνουν υπόψη εναλλακτικές μεθόδους που έχουν αναπτυχθεί προκειμένου να περιοριστεί ο αριθμός των ζώων τα οποία χρησιμοποιούνται κατά τα πειράματα ή προκειμένου τα ζώα να υποφέρουν λιγότερο. Προκειμένου να παρασχεθεί η βέλτιστη προστασία στα ζώα που χρησιμοποιούνται για πειραματικούς σκοπούς θα πρέπει, κατά συνέπεια, να τροποποιηθεί η οδηγία 76/768/ΕΟΚ ώστε να προβλέπεται η συστηματική χρησιμοποίηση όλων των εναλλακτικών μεθόδων, όπως ορίζεται στο άρθρο 7 παράγραφοι 2 και 3 της οδηγίας 86/609/ΕΟΚ, όταν οι μέθοδοι αυτές παρέχουν στους καταναλωτές επίπεδο προστασίας ισοδύναμο προς εκείνο των συμβατικών μεθόδων τις οποίες προορίζονται να υποκαταστήσουν.

(4) Σήμερα, μόνον οι εναλλακτικές μέθοδοι που είναι επιστημονικά επικυρωμένες από το Ευρωπαϊκό Κέντρο για την Επικύρωση Εναλλακτικών Μεθόδων (ECVAM) ή τον Οργανισμό Οικονομικής Συνεργασίας και Ανάπτυξης (ΟΟΣΑ) και είναι εφαρμόσιμες στο σύνολο του τομέα των χημικών προϊόντων, εγκρίνονται συστηματικά σε κοινοτικό επίπεδο. Είναι, ωστόσο, δυνατό η ασφάλεια των καλλυντικών προϊόντων να εξασφαλίζεται με εναλλακτικές μεθόδους, οι οποίες δεν είναι απαραίτητα εφαρμόσιμες σε όλες τις χρήσεις των χημικών συστατικών. Θα πρέπει, ως εκ τούτου, να προωθηθεί η χρησιμοποίηση αυτών των μεθόδων στη βιομηχανία καλλυντικών, εν τω συνόλω της, και να εξασφαλιστεί η υιοθέτησή τους σε κοινοτικό επίπεδο, όταν οι μέθοδοι αυτές είναι σε θέση να εγγυώνται ένα ισοδύναμο επίπεδο προστασίας στους καταναλωτές. Για το σκοπό αυτό, η Επιτροπή θα πρέπει να εξασφαλίζει ότι οι συμβατικές πειραματικές μέθοδοι υποκαθίστανται κατά προτεραιότητα από επικυρωμένες εναλλακτικές μεθόδους στις οποίες δεν χρησιμοποιούνται ζώα ή, ελλείψει τέτοιων μεθόδων, από μεθόδους που περιορίζουν σημαντικά τον αριθμό των χρησιμοποιούμενων ζώων ή από μεθόδους χάρη στις οποίες τα ζώα υποφέρουν σημαντικά λιγότερο.

(5) Η ασφάλεια των τελικών καλλυντικών προϊόντων μπορεί ήδη να εξασφαλισθεί με βάση τις διαθέσιμες γνώσεις σχετικά με την ασφάλεια των συστατικών που περιέχουν. Είναι δυνατόν, επομένως, να περιληφθούν στην οδηγία 76/768/ΕΟΚ διατάξεις που να απαγορεύουν τη διενέργεια δοκιμών σε ζώα για τα τελικά καλλυντικά προϊόντα. Η Επιτροπή θα πρέπει να θεσπίσει κατευθυντήριες γραμμές προκειμένου να διευκολυνθεί η εφαρμογή, ιδίως από τις μικρές και μεσαίες επιχειρήσεις, μεθόδων αξιολόγησης της ασφάλειας των τελικών καλλυντικών προϊόντων για τις οποίες δεν είναι απαραίτητη η χρήση ζώων.

(6) Ένας καλύτερος συντονισμός των πόρων, σε κοινοτικό επίπεδο, θα συμβάλει στην εμβάθυνση των επιστημονικών γνώσεων που είναι απαραίτητες για την ανάπτυξη εναλλακτικών μεθόδων. Για το σκοπό αυτό, είναι βασικό η Κοινότητα να συνεχίσει τις προσπάθειές της και να λάβει τα αναγκαία μέτρα για την προώθηση της έρευνας και την ανάπτυξη νέων μεθόδων, ιδίως μέσω του έκτου προγράμματος πλαισίου όπως ορίζεται στην απόφαση αριθ. 2002/.../ΕΚ του Ευρωπαϊκού Κοινοβουλίου και του Συμβουλίου(7).

(7) Θα πρέπει να ενθαρρύνεται η αναγνώριση, από τις τρίτες χώρες, των εναλλακτικών μεθόδων που αναπτύσσονται στην Κοινότητα. Για το σκοπό αυτό, η Επιτροπή και τα κράτη μέλη θα πρέπει να καταβάλλουν κάθε προσπάθεια για να διευκολύνουν την αποδοχή των μεθόδων αυτών από τον ΟΟΣΑ. Η Επιτροπή θα πρέπει επίσης να προσπαθήσει να επιτύχει, στο πλαίσιο των συμφωνιών συνεργασίας της Ευρωπαϊκής Κοινότητας, την αναγνώριση των αποτελεσμάτων των εκτελούμενων στην Κοινότητα, μέσω εναλλακτικών μεθόδων, δοκιμών ασφάλειας των προϊόντων, έτσι ώστε να μην παρεμποδίζεται η εξαγωγή των καλλυντικών προϊόντων για τα οποία έχουν χρησιμοποιηθεί τέτοιες μέθοδοι και να αποτρέπεται ή να αποφεύγεται οι τρίτες χώρες να απαιτούν την επανάληψη αυτών των δοκιμών με χρησιμοποίηση ζώων.

(8) Θα πρέπει να είναι δυνατή η ενημέρωση των καταναλωτών σχετικά με τις δοκιμές στις οποίες έχουν υποβληθεί τα καλλυντικά προϊόντα. Ωστόσο, προκειμένου να εξασφαλίζεται η διαφάνεια των πληροφοριών οι οποίες παρέχονται στους καταναλωτές σχετικά με αυτό το θέμα και να διασφαλίζεται η ελεύθερη κυκλοφορία των καλλυντικών προϊόντων στο εσωτερικό της Κοινότητας, είναι σημαντικό να καθοριστούν οι όροι υπό τους οποίους είναι δυνατό να προβάλλεται ο ισχυρισμός, για τα προϊόντα αυτά, ή στο πλαίσιο της διάθεσής τους στο εμπόριο, ότι δεν έχουν διενεργηθεί, για την ανάπτυξη ή την παρασκευή τους, πειράματα σε ζώα. Για τον σκοπό αυτό, είναι ανάγκη η Επιτροπή, αφού ζητήσει τη γνώμη όλων των ενδιαφερομένων μερών, να καταρτίσει κατευθυντήριες γραμμές προκειμένου να παρέχονται σαφείς κατευθύνσεις στους οικονομικούς φορείς όσον αφορά την προβολή τέτοιων ισχυρισμών στο εσωτερικό της Κοινότητας.

(9) Λόγω των ειδικών κινδύνων που μπορεί να ενέχουν για την ανθρώπινη υγεία ουσίες που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή, κατηγορίας 1 και 2, δυνάμει της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών(8), θα πρέπει να αποφεύγεται η χρησιμοποίησή τους στα καλλυντικά προϊόντα, εκτός αν η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή θεωρεί τη χρήση τους ασφαλή. Η αξιολόγηση της χρήσης αυτών των ουσιών στα καλλυντικά δεν θα πρέπει να γίνεται, όσο αυτό είναι δυνατόν, με τη χρησιμοποίηση ζώων.

(10) Προκειμένου να βελτιωθεί η πληροφόρηση που παρέχεται στον καταναλωτή, τα καλλυντικά προϊόντα θα πρέπει να φέρουν ακριβέστερες ενδείξεις σχετικά με τη διατηρησιμότητα χρήσης τους.

(11) Ορισμένες ουσίες έχουν επισημανθεί ως σημαντικό αίτιο αλλεργικών αντιδράσεων στους καταναλωτές που είναι ευαίσθητοι στα αρώματα. Προκειμένου να εξασφαλίζεται η κατάλληλη ενημέρωση αυτών των καταναλωτών, είναι λοιπόν αναγκαίο να τροποποιηθούν οι διατάξεις της οδηγίας 76/768/ΕΟΚ ώστε να απαιτείται η αναφορά της παρουσίας αυτών των ουσιών στον κατάλογο των συστατικών. Η ενημέρωση αυτή θα βελτιώσει τη διάγνωση των αλλεργιών επαφής μεταξύ των εν λόγω καταναλωτών και θα τους επιτρέψει να αποφεύγουν τη χρησιμοποίηση καλλυντικών προϊόντων που δεν ανέχονται.

(12) Τα μέτρα που απαιτούνται για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων οι οποίες ανατίθενται στην Επιτροπή(9),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 76/768/ΕΟΚ τροποποιείται ως εξής:

1. Στο άρθρο 4 παράγραφος 1, το στοιχείο i) απαλείφεται.

2. Παρεμβάλλονται τα ακόλουθα άρθρα: "Άρθρο 4α

1. Υπό την επιφύλαξη των γενικών υποχρεώσεων που απορρέουν από το άρθρο 2, τα κράτη μέλη απαγορεύουν:

α) τη διάθεση στην αγορά καλλυντικών προϊόντων η τελική σύνθεση των οποίων, προκειμένου να πληρούνται οι απαιτήσεις της παρούσας οδηγίας, έχει αποτελέσει αντικείμενο δοκιμών σε ζώα με χρήση μεθόδου διαφορετικής από εναλλακτική μέθοδο, μετά την επικύρωση, την αποδοχή και τη δημοσίευση της εν λόγω εναλλακτικής μεθόδου από τον Οργανισμό Οικονομικής Συνεργασίας και Ανάπτυξης (ΟΟΣΑ) και μετά την υιοθέτησή της σε κοινοτικό επίπεδο·

β) τη διάθεση στην αγορά καλλυντικών προϊόντων που περιέχουν συστατικά ή συνδυασμούς συστατικών τα οποία, προκειμένου να πληρούνται οι απαιτήσεις της παρούσας οδηγίας, έχουν αποτελέσει αντικείμενο δοκιμών σε ζώα με χρήση μεθόδου διαφορετικής από εναλλακτική μέθοδο μετά την επικύρωση, την αποδοχή και τη δημοσίευση της εν λόγω εναλλακτικής μεθόδου από τον ΟΟΣΑ και μετά την υιοθέτησή της σε κοινοτικό επίπεδο·

γ) τη διενέργεια, στο έδαφός τους, δοκιμών σε ζώα που αφορούν τελικά καλλυντικά προϊόντα, προκειμένου να πληρούνται οι απαιτήσεις της παρούσας οδηγίας·

δ) τη διενέργεια, στο έδαφός τους, δοκιμών σε ζώα που αφορούν συστατικά ή συνδυασμούς συστατικών προκειμένου να πληρούνται οι απαιτήσεις της παρούσας οδηγίας, το αργότερο την ημερομηνία κατά την οποία οι δοκιμές αυτές απαιτείται να αντικατασταθούν από μια ή περισσότερες επικυρωμένες εναλλακτικές μεθόδους που απαριθμούνται στο παράρτημα V της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών(10) ή στο παράρτημα IX της παρούσας οδηγίας.

2. Το αργότερο [...](11) η Επιτροπή καταρτίζει το περιεχόμενο του παραρτήματος IX, που αναφέρεται στην παράγραφο 1 στοιχείο δ), σύμφωνα με τη διαδικασία της κανονιστικής επιτροπής η οποία προβλέπεται στο άρθρο 10 παράγραφος 2 και αφού ζητήσει τη γνώμη της επιστημονικής επιτροπής για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή. Οι εναλλακτικές μέθοδοι που περιλαμβάνονται στο παράρτημα IX παρέχουν στους καταναλωτές επίπεδο προστασίας ισοδύναμο με αυτό που παρέχουν οι δοκιμές στα ζώα τις οποίες προορίζονται να αντικαταστήσουν.

Η Επιτροπή, όταν πραγματοποιεί την τεχνική προσαρμογή του εν λόγω παραρτήματος IX, σύμφωνα με το άρθρο 8 παράγραφος 2, εξασφαλίζει ότι χρησιμοποιούνται μόνον εναλλακτικές μέθοδοι οι οποίες δεν απαιτούν τη χρησιμοποίηση ζώων, εφόσον τέτοιες μέθοδοι υπάρχουν και παρέχουν ισοδύναμο επίπεδο προστασίας στους καταναλωτές και, σε περίπτωση που δεν υπάρχουν, εξασφαλίζει ότι χρησιμοποιούνται μέθοδοι μείωσης που περιορίζουν σημαντικά τον αριθμό των χρησιμοποιούμενων ζώων ή ηπιότερες μέθοδοι χάρη στις οποίες τα ζώα υποφέρουν σημαντικά λιγότερο.

3. Για τους σκοπούς του παρόντος άρθρου, νοούνται ως:

α) 'τελικό καλλυντικό προϊόν': το καλλυντικό προϊόν στην τελική του σύνθεση, όπως κυκλοφορεί στην αγορά και διατίθεται στον τελικό καταναλωτή·

β) 'εναλλακτική μέθοδος': μέθοδος που δεν συνεπάγεται τη χρησιμοποίηση ζώων ή, εφόσον δεν υπάρχει, μέθοδος η οποία περιορίζει σημαντικά τον αριθμό των χρησιμοποιούμενων ζώων ή μέθοδος μέσω της οποίας τα ζώα υποφέρουν σημαντικά λιγότερο·

γ) 'ζώο': κάθε ζωντανό σπονδυλωτό εκτός του ανθρώπου, συμπεριλαμβανομένων των προνυμφών που ζουν ελεύθερα ή/και αναπαράγονται, αλλά εξαιρουμένων των εμβρύων και των λοιπών εμβρυακών μορφών.

Άρθρο 4β

Η χρησιμοποίηση στα καλλυντικά προϊόντα, ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για αναπαραγωγή, κατηγορίας 1 ή 2, δυνάμει του παραρτήματος I της οδηγίας 67/548/ΕΟΚ υπόκειται, αμελλητί, σε αξιολόγηση κινδύνου από την Επιτροπή. Τα μέτρα που κρίνονται αναγκαία μετά την αξιολόγηση αυτή, θεσπίζονται σύμφωνα με την διαδικασία της κανονιστικής επιτροπής που αναφέρεται στο άρθρο 10 παράγραφος 2 μετά από διαβούλευση με την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή."

3. Στο άρθρο 6 παράγραφος 1, το στοιχείο γ) αντικαθίσταται από το ακόλουθο κείμενο: "γ) την ημερομηνία ελάχιστης διατηρησιμότητας. Η ημερομηνία ελάχιστης διατηρησιμότητας καλλυντικού προϊόντος είναι η ημερομηνία έως την οποία το προϊόν αυτό, διατηρούμενο σε κατάλληλες συνθήκες, συνεχίζει να ανταποκρίνεται στην αρχική του λειτουργία και, ιδίως, εξακολουθεί να είναι σύμφωνο προς το άρθρο 2.

Η ημερομηνία ελάχιστης διατηρησιμότητας επισημαίνεται από την ημερομηνία αυτή καθεαυτή, ακολουθούμενη από σύμβολο το οποίο θα αποφασιστεί σύμφωνα με τη διαδικασία της κανονιστικής επιτροπής που αναφέρεται στο άρθρο 10 παράγραφος 2. Η ημερομηνία αναγράφεται ευκρινώς και αναφέρει, κατά σειρά, είτε το μήνα και το έτος, είτε την ημέρα, το μήνα και το έτος.

Εν ανάγκη, οι πληροφορίες αυτές συμπληρώνονται με την ένδειξη των προϋποθέσεων η τήρηση των οποίων επιτρέπει την εξασφάλιση της δηλούμενης διατηρησιμότητας."

4. Στο άρθρο 6 παράγραφος 1, το στοιχείο ζ) αντικαθίσταται από το ακόλουθο κείμενο: "ζ) τον κατάλογο των συστατικών κατά φθίνουσα σειρά ως προς το βάρος τη στιγμή κατά την οποία προστίθενται. Ο κατάλογος αυτός φέρει την επιγραφή 'συστατικά'. Σε περίπτωση που αυτό είναι πρακτικά αδύνατο, εσώκλειστο σημείωμα, ετικέτα, ταινία ή κάρτα πρέπει να περιλαμβάνει αυτά τα συστατικά στα οποία θα παραπέμπεται ο καταναλωτής είτε με συντετμημένη ένδειξη είτε με το σύμβολο που περιέχεται στο παράρτημα VIII, που πρέπει να εμφαίνεται επί της συσκευασίας.

Δεν θεωρούνται, ωστόσο, συστατικά:

- οι προσμείξεις οι οποίες περιλαμβάνονται στις πρώτες ύλες που χρησιμοποιήθηκαν,

- οι τεχνικές υποβοηθητικές ουσίες που χρησιμοποιούνται κατά την παρασκευή, αλλά δεν ανευρίσκονται πλέον στο τελικό προϊόν,

- οι ουσίες οι οποίες χρησιμοποιούνται στις απολύτως απαραίτητες ποσότητες ως διαλύτες ή ως φορείς αρωματικών συνθέσεων.

Οι αρωματικές συνθέσεις και οι πρώτες ύλες τους αναφέρονται με τη λέξη 'άρωμα' (parfum/aroma). Ωστόσο, η παρουσία ουσιών η μνεία της οποίας απαιτείται δυνάμει της στήλης 'Άλλοι περιορισμοί και απαιτήσεις' του παραρτήματος III επισημαίνεται στον κατάλογο, ανεξαρτήτως του ρόλου τους στη λειτουργία του προϊόντος.

Τα συστατικά η συγκέντρωση των οποίων είναι κάτω του 1 % μπορούν να αναγράφονται, χωρίς να τηρείται συγκεκριμένη σειρά, ύστερα από τα συστατικά η συγκέντρωση των οποίων είναι άνω του 1 %.

Οι χρωστικές ουσίες μπορούν να αναγράφονται, με οποιαδήποτε σειρά, μετά τα άλλα συστατικά, σύμφωνα με τον αριθμό Colour Index ή την ονομασία με την οποία αναφέρονται στο παράρτημα IV. Όσον αφορά τα κοσμητικά καλλυντικά προϊόντα που διατίθενται στο εμπόριο σε περισσότερες από μια αποχρώσεις, μπορούν να αναφέρονται όλες οι χρωστικές ουσίες που χρησιμοποιούνται σε αυτό το φάσμα προϊόντων, εφόσον προστίθεται η φράση 'μπορεί να περιέχει' ή το σύμβολο '±'.

Τα συστατικά πρέπει να αναγράφονται με την κοινή ονομασία τους που αναφέρεται στο άρθρο 7 παράγραφος 2 ή, ελλείψει αυτής, με μια από τις ονομασίες που αναφέρονται στο άρθρο 5α παράγραφος 2 πρώτη περίπτωση.

Η Επιτροπή, σύμφωνα με τη διαδικασία της κανονιστικής επιτροπής που αναφέρεται στο άρθρο 10 παράγραφος 2, μπορεί να τροποποιήσει τα κριτήρια και τους όρους που καθορίζονται από την οδηγία 95/17/ΕΚ της Επιτροπής, της 19ης Ιουνίου 1995, για τις λεπτομέρειες εφαρμογής της οδηγίας 76/768/ΕΟΚ του Συμβουλίου όσον αφορά τη μη αναγραφή ενός ή περισσότερων συστατικών στον κατάλογο που προβλέπεται για την επισήμανση των καλλυντικών προϊόντων(12), βάσει των οποίων ένας κατασκευαστής μπορεί, για λόγους εμπορικού απορρήτου, να ζητεί τη μη αναγραφή ενός ή περισσότερων συστατικών στον προαναφερόμενο κατάλογο."

5. Στο άρθρο 6 παράγραφος 3, η τελευταία φράση αντικαθίσταται από το ακόλουθο εδάφιο: "Θεσπίζονται κατευθυντήριες γραμμές, σύμφωνα με τη διαδικασία της κανονιστικής επιτροπής που αναφέρεται στο άρθρο 10 παράγραφος 2, όσον αφορά την ενημερωτική ένδειξη που ο κατασκευαστής ή ο υπεύθυνος για τη διάθεση του προϊόντος στην αγορά μπορεί να θέτει επί των προϊόντων ή επί οποιουδήποτε άλλου εγγράφου, σημειώματος, ετικέτας, ταινίας ή κάρτας τα συνοδεύει ή παραπέμπει σε αυτά, στην οποία επισημαίνεται ότι, για την ανάπτυξη ή παρασκευή των προϊόντων αυτών, δεν έγιναν πειράματα σε ζώα."

6. Στο άρθρο 7α παράγραφος 1, το στοιχείο δ) αντικαθίσταται από το ακόλουθο κείμενο: "δ) την αξιολόγηση της ασφάλειας που παρουσιάζει το τελικό προϊόν για την ανθρώπινη υγεία. Για το σκοπό αυτό, ο κατασκευαστής λαμβάνει υπόψη τις γενικές τοξικολογικές ιδιότητες των συστατικών, τη χημική τους δομή και το επίπεδο της έκθεσης του καταναλωτή στα συστατικά αυτά. Λαμβάνει ειδικότερα υπόψη τα συγκεκριμένα χαρακτηριστικά έκθεσης των περιοχών του σώματος στα οποία εφαρμόζεται το προϊόν ή του πληθυσμού για τον οποίο προορίζεται. Γίνεται, μεταξύ άλλων, ειδική αξιολόγηση για τα καλλυντικά προϊόντα που προορίζονται για χρήση από παιδιά κάτω των τριών ετών και για τα καλλυντικά προϊόντα που προορίζονται αποκλειστικά για χρήση στην ιδιαίτερη εξωτερική προσωπική υγιεινή.

Στην περίπτωση που το ίδιο προϊόν παρασκευάζεται σε περισσότερα σημεία της Κοινότητας, ο παρασκευαστής έχει τη δυνατότητα να επιλέγει ένα μόνο τόπο παρασκευής όπου οι πληροφορίες αυτές είναι διαθέσιμες. Έτσι, όταν υπάρχει σχετικό αίτημα για σκοπούς ελέγχου, οφείλει να δηλώνει τον τόπο που επέλεξε στην ή στις αρμόδιες αρχές ελέγχου."

7. Στο άρθρο 8 παράγραφος 2 και στο άρθρο 8α παράγραφος 3, η "επιστημονική επιτροπή καλλυντικών" αντικαθίσταται από την "επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή".

8. Τα άρθρα 9 και 10 αντικαθίστανται από το ακόλουθο κείμενο: "Άρθρο 9

Κάθε τρία χρόνια η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο:

α) σχετικά με την πρόοδο όσον αφορά την ανάπτυξη, την επικύρωση και τη νομική αποδοχή εναλλακτικών μεθόδων, όπως αυτές καθορίζονται στο άρθρο 4α παράγραφος 3 στοιχείο β). Η έκθεση περιλαμβάνει ακριβή δεδομένα για τον αριθμό και τον τύπο των πειραμάτων σχετικά με τα καλλυντικά προϊόντα που πραγματοποιήθηκαν επί ζώων, προκειμένου να πληρούνται οι απαιτήσεις της παρούσας οδηγίας. Τα κράτη μέλη υποχρεούνται να συγκεντρώνουν τις πληροφορίες αυτές, επιπλέον της συγκέντρωσης στατιστικών που προβλέπει η οδηγία 86/609/ΕΟΚ του Συμβουλίου, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς(13)·

β) σχετικά με την πρόοδο που πραγματοποίησε η Επιτροπή στις προσπάθειές της να επιτύχει την εκ μέρους του ΟΟΣΑ αποδοχή εναλλακτικών μεθόδων επικυρωμένων σε κοινοτικό επίπεδο και να προωθεί την αναγνώριση, από τρίτες χώρες, των αποτελεσμάτων των δοκιμών ασφαλείας που διενεργούνται στην Κοινότητα με τη χρήση εναλλακτικών μεθόδων, ιδίως στο πλαίσιο των συμφωνιών συνεργασίας μεταξύ της Κοινότητας και αυτών των χωρών·

γ) σχετικά με τις συγκεκριμένες ανάγκες των μικρών και μεσαίων επιχειρήσεων που λαμβάνονται υπόψη, ιδίως στα πλαίσια της εφαρμογής των διατάξεων του άρθρου 4α.

Άρθρο 10

1. Η Επιτροπή επικουρείται από τη μόνιμη επιτροπή για τα καλλυντικά προϊόντα.

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται από το άρθρο 5 παράγραφος 6 της απόφασης 1999/468/ΕΚ καθορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό."

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από [...](14). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα ο οποίος διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Κατά παρέκκλιση από το άρθρο 2, το άρθρο 1 σημείο 1 εφαρμόζεται από την ημερομηνία που αναφέρεται στο πρώτο εδάφιο του παρόντος άρθρου.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 311 της 31.10.2000, σ. 134.

(2) ΕΕ C 367 της 20.12.2000, σ. 1.

(3) Γνώμη του Ευρωπαϊκού Κοινοβουλίου της 3ης Απριλίου 2001 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 14ης Φεβρουαρίου 2002 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 262 της 27.7.1976, σ. 169· οδηγία όπως τροποποιήθηκε τελευταία από την οδηγία 2000/41/ΕΚ της Επιτροπής (ΕΕ L 145 της 20.6.2000, σ. 25).

(5) ΕΕ L 358 της 18.12.1986, σ. 1.

(6) ΕΕ L 151 της 23.6.1993, σ. 32.

(7) ΕΕ L ...

(8) ΕΕ 196 της 16.8.1967, σ. 1· οδηγία όπως τροποποιήθηκε τελευταία από την οδηγία 2001/59/ΕΚ της Επιτροπής (ΕΕ L 225 της 21.8.2001, σ. 1).

(9) ΕΕ L 184 της 17.7.1999, σ. 23.

(10) ΕΕ 196 της 16.8.1967, σ. 1· οδηγία όπως τροποποιήθηκε τελευταία από την οδηγία 2001/59/ΕΚ της Επιτροπής (ΕΕ L 225 της 21.8.2001 σ. 1).

(11) Δεκαοκτώ μήνες μετά την ημερομηνία έναρξης ισχύος της παρούσας οδηγίας.

(12) ΕΕ L 140 της 23.6.1995, σ. 26.

(13) ΕΕ L 358 της 18.12.1986, σ. 1.

(14) Δεκαοκτώ μήνες μετά την ημερομηνία έναρξης ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 5 Απριλίου 2000, η Επιτροπή υπέβαλε πρόταση οδηγίας, με βάση το άρθρο 95 της συνθήκης, για την προσέγγιση των νομοθεσιών των κρατών μελών των αναφερομένων στα καλλυντικά προϊόντα(1).

2. Το Ευρωπαϊκό Κοινοβούλιο διετύπωσε τη γνώμη του σε πρώτη ανάγνωση στις 3 Απριλίου 2001.

3. Η Οικονομική και Κοινωνική Επιτροπή διετύπωσε τη γνώμη της στις 20 Σεπτεμβρίου 2000(2).

4. Η Επιτροπή υπέβαλε τροποποιημένη πρόταση στις 22 Νοεμβρίου 2001.

5. Στις 14 Φεβρουαρίου 2002, το Συμβούλιο καθόρισε την κοινή του θέση σύμφωνα με το άρθρο 251 της συνθήκης.

II. ΣΤΟΧΟΣ

Κύριοι στόχοι της πρότασης της Επιτροπής είναι:

- η μόνιμη και οριστική καθιέρωση στην ΕΕ της απαγόρευσης της διεξαγωγής πειραμάτων σε ζώα για τα τελικά καλλυντικά προϊόντα,

- η ευθυγράμμιση των διατάξεων της οδηγίας 76/768/ΕΟΚ προς τους κανόνες του ΠΟΕ με την ανάκληση της διάταξης περί απαγορεύσεως της εμπορίας καλλυντικών προϊόντων που περιέχουν συστατικά ή συνδυασμό συστατικών που έχουν δοκιμαστεί σε ζώα, την οποία προέβλεπε η έκτη τροποποίηση της οδηγίας 76/768/ΕΟΚ, και η οποία θα ετίθετο σε ισχύ μετά τις 30 Ιουνίου 2002,

- η καθιέρωση στην ΕΕ της απαγόρευσης της διεξαγωγής πειραμάτων σε ζώα με συστατικά ή συνδυασμό συστατικών καλλυντικών προϊόντων μόλις που θα είναι διαθέσιμες, επικυρωμένες, αποδεκτές και δημοσιευμένες από την Επιτροπή εναλλακτικές μέθοδοι δοκιμών, αλλά με τη διευκρίνιση ότι η απαγόρευση αυτή θα καταστεί απόλυτη τρία έως πέντε έτη μετά την ημερομηνία μεταφοράς της οδηγίας στο εθνικό δίκαιο.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Το Συμβούλιο εξετάζει την πρόταση από τα μέσα του 2000. Η κοινή θέση του Συμβουλίου είναι γενικώς σύμφωνη με τους στόχους της πρότασης της Επιτροπής, ιδίως όσον αφορά τη συμμόρφωση προς τις δεσμεύσεις στο πλαίσιο του ΠΟΕ.

Το Συμβούλιο συμφώνησε, εντούτοις, για ορισμένες ουσιαστικές αλλαγές στην πρόταση της Επιτροπής. Οι σημαντικότερες εξ αυτών είναι οι ακόλουθες:

- έχουν αποκατασταθεί οι διατάξεις περί απαγορεύσεως της εμπορίας καλλυντικών προϊόντων όταν το τελικό προϊόν ή τα συστατικά του έχουν δοκιμαστεί σε ζώα, ενώ η εφαρμογή της απαγόρευσης εμπορίας θα εξαρτάται από την ύπαρξη εναλλακτικών μεθόδων δοκιμής αποδεκτών εντός του πλαισίου του ΟΟΣΑ και εγκεκριμένων σε κοινοτικό επίπεδο,

- έχει απαλειφθεί από την οδηγία ο καθορισμός τελικής ημερομηνίας για την εφαρμογή της απαγόρευσης των πειραμάτων σε ζώα,

- βάσει αιτήματος του Ευρωπαϊκού Κοινοβουλίου, έχουν εισαχθεί ειδικές διατάξεις για τις ουσίες που έχουν χαρακτηριστεί ως καρκινογόνες, μεταλλαξιογόνες ή τοξικές για την αναπαραγωγή,

- έχουν ενισχυθεί οι διατάξεις περί ενημερώσεως των καταναλωτών, επίσης σύμφωνα με αιτήματα του Ευρωπαϊκού Κοινοβουλίου.

Η Επιτροπή έχει αποδεχθεί την κοινή θέσπιση που καθόρισε το Συμβούλιο.

2. Στις 3 Απριλίου 2001, το Ευρωπαϊκό Κοινοβούλιο ενέκρινε 31 τροπολογίες της πρότασης. Το Συμβούλιο ενσωμάτωσε, τουλάχιστον κατ'ουσίαν, δέκα εξ αυτών και μέρος επτά υπολοίπων.

3. Το Συμβούλιο ενσωμάτωσε μέρος των τροπολογιών αριθ. 1 και 2 που προτείνουν αναφορά στην οδηγία 86/609/ΕΟΚ του Συμβουλίου για την προστασία των ζώων που χρησιμοποιούνται για πειραματικούς και άλλους επιστημονικούς σκοπούς.

4. Το Συμβούλιο δέχθηκε ευνοϊκά τις τροπολογίες αριθ. 4 και 5, οι οποίες τονίζουν την ανάγκη να δοθεί προτεραιότητα στην υποστήριξη και την ανάπτυξη εναλλακτικών μεθόδων δοκιμής, ιδίως στο πλαίσιο του έκτου προγράμματος πλαισίου για την έρευνα.

5. Το Συμβούλιο ενσωμάτωσε γενικώς την τροπολογία αριθ. 10 και μέρος της τροπολογίας αριθ. 14, που αφορούν τους περιορισμούς ουσιών που έχουν χαρακτηριστεί ως καρκινογόνες, μεταλλαξιογόνες ή τοξικές για την αναπαραγωγή.

6. Το Συμβούλιο ενσωμάτωσε κατ' ουσίαν τις τροπολογίες αριθ. 11, 12 και 30 και μέρος των τροπολογιών αριθ. 23 και 32, που αποσκοπούν στη βελτίωση των απαιτήσεων επισήμανσης, ιδίως όσον αφορά τα ενδεχόμενα αλλεργιογόνα αρωματικών ουσιών και την ελάχιστη διάρκεια χρήσεως του προϊόντος. Το Συμβούλιο ενσωμάτωσε μέρος των τροπολογιών αριθ. 7 και 47, που αφορούν τους ισχυρισμούς των επιχειρήσεων ότι δεν έχουν διενεργηθεί πειράματα σε ζώα με καλλυντικά προϊόντα ή με τα συστατικά αυτών, μέσω μιας διάταξης που ορίζει ότι η Επιτροπή θα υιοθετήσει κατευθυντήριες γραμμές σχετικά με τη χρήση των ισχυρισμών αυτών.

7. Το Συμβούλιο ενσωμάτωσε μέρος της τροπολογίας αριθ. 14 και των τροπολογιών αριθ. 17 έως 19, σχετικά με την έκθεση τη Επιτροπής προς το Συμβούλιο και το Ευρωπαϊκό Κοινοβούλιο, με την αναφορά ότι η Επιτροπή θα διαβιβάζει εκθέσεις ανά τριετία αντί ανά έτος.

8. Το Συμβούλιο ενσωμάτωσε την τροπολογία αριθ. 26 που αφορά την ενίσχυση της αξιολόγησης ασφαλείας του τελικού προϊόντος, και ιδίως την απαίτηση ειδικών αξιολογήσεων ασφαλείας των καλλυντικών προϊόντων που προορίζονται αποκλειστικά για χρήση σε παιδιά κάτω των τριών ετών ή για την εξωτερική προσωπική υγιεινή.

9. Το Συμβούλιο κρίνει ότι αποτελεί αρμοδιότητα της Επιτροπής να προτείνει τροπολογία της οδηγίας 86/609/ΕΟΚ, καθώς και νομοθεσία που να αφορά νέα προϊόντα και, ως εκ τούτου, απέρριψε μέρος της τροπολογίας αριθ. 1 και της τροπολογίας αριθ. 36, που αναφέρονται σε προτάσεις της Επιτροπής για τα θέματα αυτά.

10. Ενώ το Συμβούλιο συμφωνεί με το στόχο να καταργηθούν επίσης, το ταχύτερο δυνατόν, τα πειράματα σε ζώα με συστατικά καλλυντικών προϊόντων, κρίνει ότι ο στόχος αυτός πρέπει να επιτευχθεί χωρίς να θίγεται η υγεία και η ασφάλεια των καταναλωτών. Δεδομένης της τρέχουσας κατάστασης των επιστημονικών γνώσεων και της πείρας που έχει αποκτηθεί κατά την έρευνα και ανάπτυξη εναλλακτικών μεθόδων, το Συμβούλιο θεωρεί αδύνατον να προβλεφθεί πότε θα είναι διαθέσιμες όλες οι αναγκαίες εναλλακτικές μέθοδοι. Ως εκ τούτου, το Συμβούλιο ευνοεί μια προοδευτική προσέγγιση συνδεδεμένη με την ύπαρξη διαθέσιμων εναλλακτικών μεθόδων, ενώ παράλληλα υποστηρίζει την ενίσχυση του κανονιστικού πλαισίου ώστε να εξασφαλιστεί η υποχρεωτική χρήση των μεθόδων αυτών όταν υπάρχουν, συμπεριλαμβανομένων εκείνων οι οποίες επιτρέπουν την μείωση του αριθμού των χρησιμοποιουμένων ζώων ή την ελάττωση του πόνου τους. Το Συμβούλιο τόνισε, εντούτοις, ότι μια εναλλακτική μέθοδος η οποία συνεπάγεται τη χρήση ζώων δεν μπορεί να γίνεται δεκτή όταν υπάρχει ισοδύναμη μέθοδος η οποία δεν συνεπάγεται τη χρήση ζώων. Το Συμβούλιο κρίνει επίσης ότι οι επιστημονικές γνώσεις που απαιτούνται για την ανάπτυξη πρόσθετων εναλλακτικών μεθόδων δύνανται να βελτιωθούν μόνον μέσω της από κοινού χρησιμοποίησης και του συντονισμού όλων των διαθέσιμων πόρων. Το Συμβούλιο απέρριψε κατά συνέπεια μέρος της τροπολογίας αριθ. 2, καθώς και τις τροπολογίες αριθ. 3 και 15, οι οποίες αφορούν την καθιέρωση μιας ημερομηνίας οριστικής απαγόρευσης των πειραμάτων σε ζώα με συστατικά καλλυντικών, και τον περιορισμό της εννοίας των εναλλακτικών μεθόδων δοκιμής σε μεθόδους που δεν συμπεριλαμβάνουν τη χρήση ζώων. Κατά συνέπεια, μέρος της τροπολογίας αριθ. 15, η οποία αφορά ενδεχόμενες παρεκκλίσεις από την απαγόρευση πειραμάτων σε ζώα, έχει επίσης απορριφθεί.

11. Διασυνδέοντας την εφαρμογή της απαγόρευσης εμπορίας καλλυντικών προϊόντων που έχουν δοκιμαστεί σε ζώα με την ύπαρξη εναλλακτικών μεθόδων δοκιμής αποδεκτών στο πλαίσιο του ΟΟΣΑ και εγκεκριμένων σε κοινοτικό επίπεδο, το Συμβούλιο επιτυγχάνει μια ισορροπία μεταξύ του στόχου να καταργηθούν τα πειράματα σε ζώα στον τομέα των καλλυντικών και της ανάγκης συμμόρφωσης προς τις διεθνείς υποχρεώσεις της Κοινότητας, ιδίως σε σχέση με τον ΠΟΕ. Το Συμβούλιο απέρριψε ως εκ τούτου μέρος των τροπολογιών αριθ. 14 και 37, σχετικά με μια τελική ημερομηνία εφαρμογής της οριστικής απαγόρευσης εμπορίας, και κατά συνέπεια και μέρος της τροπολογίας αριθ. 14, η οποία παρέχει τη δυνατότητα παρέκκλισης από την απαγόρευση εμπορίας.

12. Με την ενσωμάτωση διατάξεων περί ειδικών αξιολογήσεων ασφαλείας των καλλυντικών προϊόντων που προορίζονται αποκλειστικά για χρήση σε παιδιά ή για την εξωτερική προσωπική υγιεινή, το Συμβούλιο κρίνει ότι έχει δεόντως λάβει υπόψη τους συγκεκριμένους κινδύνους που ενδεχομένως συνδέονται με τα προϊόντα αυτά και, ως εκ τούτου, απέρριψε τις τροπολογίες αριθ. 9 και 43.

13. Το Συμβούλιο απέρριψε τις τροπολογίες αριθ. 13, 21 και 28 σχετικά με τις πληροφορίες που πρέπει να περιλαμβάνονται στον κατάλογο που καταρτίζει και δημοσιεύει η Επιτροπή λόγω ανησυχιών ότι μια τέτοια διάταξη θα αντιβαίνει προς τις διατάξεις περί προστασίας δεδομένων.

14. Το Συμβούλιο κρίνει ότι οι τροπολογίες αριθ. 16 και 20, που αφορούν, αντιστοίχως, μια αναφορά στο πρωτότυπο σε σχέση με το τελικό καλλυντικό προϊόν και τον ορισμό του συστατικού καλλυντικών δεν συντελούν στη σαφήνεια των όρων και, ως εκ τούτου, τις απέρριψε.

15. Το Συμβούλιο απέρριψε την τροπολογία αριθ. 27, σχετικά με αναλυτικές πληροφορίες επί οιωνδήποτε πειραμάτων πραγματοποιούνται σε σχέση με την ανάπτυξη του προϊόντος και των συστατικών του, διότι μια τέτοια απαίτηση θα ήταν αδύνατον να επιβληθεί και θα ερχόταν σε αντίφαση με τις υποχρεώσεις της Κοινότητας στο πλαίσιο του ΠΟΕ.

16. Όσον αφορά την επισήμανση, το Συμβούλιο επέλεξε μια ενιαία ημερομηνία διάρκειας χρήσεως των καλλυντικών προϊόντων, χάριν της σαφήνειας για τους καταναλωτές, επεκτείνοντας την υπάρχουσα απαίτηση ελάχιστης διάρκειας χρήσεως σε όλα τα προϊόντα και, ως εκ τούτου, απέρριψε το μέρος της τροπολογίας αριθ. 32 το οποίο αναφέρεται συγκεκριμένα σε μια μέγιστη διάρκεια χρήσεως του προϊόντος και σε μέγιστο χρονικό διάστημα μετά το άνοιγμα του προϊόντος. Το Συμβούλιο απέρριψε την τροπολογία αριθ. 39 και μέρος της τροπολογίας αριθ. 37 οι οποίες αφορούν την υποχρεωτική επισήμανση προϊόντων όταν ένα τελικό προϊόν ή τα συστατικά του έχουν δοκιμαστεί σε ζώα, εν μέρει λόγω της απορρίψεως των ειδικών κριτηρίων για το μέγεθος της επισήμανσης και εν μέρει λόγω ανησυχιών για το κατά πόσον η υποχρεωτική επισήμανση συμμορφώνεται προς τους κανόνες του ΠΟΕ. Το Συμβούλιο συμφωνεί με την ανάγκη να ζητηθεί η γνώμη όλων των ενδιαφερομένων πλευρών σχετικά με την κατάρτιση κατευθυντήριων γραμμών για την χρήση ισχυρισμών περί προϊόντων τα οποία δεν έχουν δοκιμαστεί σε ζώα, αλλά δεν κρίνει σκόπιμο στο πλαίσιο αυτό να προσδιοριστούν οι λεπτομέρειες αυτών των γνωμοδοτήσεων και, ως εκ τούτου, απέρριψε τα μέρη των τροπολογιών αριθ. 7 και 47, που αφορούν τη γνωμοδότηση συγκεκριμένων πλευρών.

17. Ενώ το Συμβούλιο δύναται καταρχήν να υποστηρίξει την προσαρμογή του παραρτήματος III, όπως προτείνεται στην τροπολογία αριθ. 49, κρίνει ότι αυτό πρέπει να γίνει σύμφωνα με τη διαδικασία περί προσαρμογής στην τεχνική πρόοδο και, ως εκ τούτου, απέρριψε την τροπολογία αριθ. 49.

18. Το Συμβούλιο προέβη επίσης σε ορισμένες γλωσσικές αλλαγές της πρότασης της Επιτροπής.

IV. ΣΥΜΠΕΡΑΣΜΑ

Όπως συνέστησε το Ευρωπαϊκό Κοινοβούλιο, το Συμβούλιο ενσωμάτωσε διατάξεις προκειμένου να βελτιωθεί το επίπεδο ενημέρωσης που παρέχεται στους καταναλωτές σχετικά με τη χρήση καλλυντικών προϊόντων και να εξασφαλιστεί περισσότερο ότι αξιολογούνται δεόντως όλοι οι συναφείς με τα προϊόντα αυτά κίνδυνοι. Όσον αφορά τη χρήση πειραμάτων σε ζώα για τα καλλυντικά προϊόντα, το Συμβούλιο επεδίωξε να επιτύχει μια ισορροπία μεταξύ της επιτακτικής απαίτησης να εξασφαλιστεί η προστασία των καταναλωτών, της ανάγκης να παρέχεται βέλτιστη προστασία στα ζώα που χρησιμοποιούνται για πειραματικούς σκοπούς, και της ανάγκης να τηρεί η Κοινότητα τις διεθνείς της υποχρεώσεις.

Ενώ αναγνωρίζει την καλή διαβίωση των ζώων ως θεμιτό προς επίτευξη στόχο στο πλαίσιο της κοινοτικής νομοθεσίας, το Συμβούλιο δεν δύναται να υποστηρίξει μια λύση η οποία θα απαγόρευε απολύτως τη διενέργεια πειραμάτων σε ζώα για τα καλλυντικά προϊόντα μετά από μια ορισμένη ημερομηνία, ανεξαρτήτως του εάν διατίθενται κατάλληλες εναλλακτικές μέθοδοι. Κατά την άποψη του Συμβουλίου, η προσέγγιση αυτή θα έθετε σε κίνδυνο την ασφάλεια των καταναλωτών, αμελώντας τους βασικούς στόχους που πρέπει να επιδιωχθούν βάσει της οδηγίας για τα καλλυντικά, και το καθήκον της Κοινότητας να εξασφαλίζει υψηλό επίπεδο προστασίας της ανθρώπινης υγείας.

Δεδομένου ότι απαιτούνται πρόσθετες επιστημονικές γνώσεις για την ανάπτυξη εναλλακτικών μεθόδων, το Συμβούλιο κρίνει ότι ο αποτελεσματικότερος τρόπος για να βελτιωθεί η προστασία των ζώων που χρησιμοποιούνται για πειραματικούς σκοπούς είναι να προωθείται η ανάπτυξη εναλλακτικών μεθόδων μέσω συντονισμού όλων των διαθεσίμων πόρων και να εξασφαλίζεται ότι οι εναλλακτικές μέθοδοι όντως χρησιμοποιούνται όταν υπάρχουν και ότι είναι επιστημονικά επικυρωμένες. Το Συμβούλιο χαιρετίζει, ως εκ τούτου, τη δέσμευση της Επιτροπής να αναθεωρήσει το υπάρχον πλαίσιο της οδηγίας 86/609/ΕΟΚ και να εξετάσει κατά πόσον είναι διαθέσιμη η δέουσα χρηματοδότηση, βάσει του κοινοτικού προγράμματος πλαισίου έρευνας και ανάπτυξης, για την διερεύνηση εναλλακτικών μεθόδων.

Όσον αφορά τις διατάξεις για απαγόρευση εισαγομένων καλλυντικών που δοκιμάζονται σε ζώα, το Συμβούλιο κρίνει απαραίτητο να εφαρμοστεί η απαγόρευση αυτή προοδευτικά παράλληλα με τη διάθεση εναλλακτικών μεθόδων δοκιμής εγκεκριμένων σε διεθνές επίπεδο προκειμένου να εξασφαλιστεί η συμμόρφωση με τις δεσμεύσεις στο πλαίσιο του ΠΟΕ.

(1) ΕΕ C 311 Ε της 31.10.2000, σ. 134.

(2) ΕΕ C 367 της 20.12.2000, σ. 1.